Adam Ružička

Adam Ružička (* 11. máj 1999, Bratislava) je slovenský hokejový útočník, ktorý hrá za Calgary Flames v NHL.

Hráčska kariéra 
S hokejom začínal v bratislavskom Ružinove, odkiaľ neskôr prestúpil do Pardubíc. Hrával v českej najvyššej súťaži určenej hráčom mladším ako dvadsať rokov a napriek tomu, že patril medzi najmladších, zbieral bod na zápas. Výbornými výkonmi upútal pozornosť Slovanu Bratislava, ktorý Ružičku draftoval v prvom kole draftu KHL.

Belasí mali záujem priviesť talentovaného útočníka do tímu, ale Ružička uprednostnil odchod do zámoria. Svoje rozhodnutie odôvodnil cieľom navyknúť si na americký štýl hokeja a tiež obavou, že by sa mu v KHL nedostalo dostatočného priestoru na ľade.

Ružička sa pripojil k tímu Sarnia Sting v ontárijskej hokejovej lige v sezóne 2016/17, na konci ktorej ho draftovalo do NHL mužstvo Calgary Flames. Zvolili si ho vo štvrtom kole draftu. V lige OHL vydržal do roku 2019.

V apríli 2019 sa dohodol na vstupnej zmluve s Calgary Flames. Prvé dve sezóny strávil v AHL v drese farmárskeho celku Stockton Heat. V NHL debutoval na konci sezóny 2020/21. Od sezóny 2022/23 je stabilnou súčasťou prvého tímu Flames.

V novembri 2022 dostal šancu v prvom útok Calgary Flames po zranení Jonathana Huberdeaua, od trénera Darryla Suttera  dostával viac času na ľade. Do Vianoc 2022 dokázal v 25 zápasoch streliť 6 gólov a pripísať si 14 asistencií. Ku koncu tohto obdobia mu tréner dával menej priestoru na ľade a postupne ho preradil do posledného útoku. V nasledujúcich 18 zápasoch v sezóne si nepripísal ani jeden kanadský bod. Flames po sezóne odvolali trénera Suttera a podľa komentátorov by tohto mohlo znamenať viac šancí pre Ružičku.

Reprezentácia 
Slovensko reprezentoval na šampionátoch mládežníckych vekových kategórii. Na turnaji osemnástok sa predstavil dvakrát, v rokoch 2016 a 2017. Na majstrovstvách sveta dvadsaťročných štartoval hneď zo tri razy, v rokoch 2017, 2018 a 2019.

Národný tím na profesionálnej úrovni prvýkrát reprezentoval v auguste 2021 na olympijskej kvalifikácii, ktorá sa konala v Bratislave. Dvomi gólmi v troch zápasoch sa výraznou mierou podieľal na postupe na záverečný turnaj pod piatimi kruhmi. Na olympiáde sa ale napokon nepredstavil, keďže sa hráčom NHL štart odoprel.

Osobný život 
V detstve ho otec chcel prihlásiť na tenis. O tom, že sa bude venovať hokeju, rozhodla mama. Jeho švagor je taktiež profesionálny hokejista Michal Čajkovský.

Referencie

Externé odkazy 
 

Slovenskí hokejisti
Slovenskí hokejoví útočníci
Hokejisti draftovaní klubom Calgary Flames
Hráči Calgary Flames
Osobnosti z Bratislavy